Diari Oficial de la Generalitat Valenciana


Sumari del DOGV 5110, del 08-10-2005 (2005/11367)

DECRET 142/2005, de 7 d'octubre, del Consell de la Generalitat, pel qual concedix la Distinció de la Generalitat Valenciana al Mèrit Cultural al Certamen Internacional d'Havaneres i Polifonia de Torrevieja.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5110

Data del DOGV
:   08-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11788


Data del document
:   07-10-2005

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * distinció honorífica
    * premi cultural

DECRET 142/2005, de 7 d'octubre, del Consell de la Generalitat, pel qual concedix la Distinció de la Generalitat Valenciana al Mèrit Cultural al Certamen Internacional d'Havaneres i Polifonia de Torrevieja. [2005/M11170]
  
El Consell de la Generalitat, per mitjà del Decret 35/1986, de 10 de març, modificat pels decrets 25/1994, de 8 de febrer, 255/1997, de 8 d'octubre, i 190/2003, de 3 d'octubre, va crear la Distinció de la Generalitat Valenciana al Mèrit Cultural per a distingir les persones físiques, entitats i col·lectius que pels seus mèrits han contribuït a destacar l'aportació de la Comunitat Valenciana en qualsevol àmbit de la cultura.
  
El Certamen Internacional d'Havaneres i Polifonia de Torrevieja, declarat d'Interés Turístic Internacional, que en el present any complix la seua 51a edició, s'ha convertit en una cita obligada en època estival, en l'emblemàtic recinte de les Eres de la Sal, lloc des d'on els primers torrevellencs van partir, a terres cubanes, a intercanviar el blanc tresor que oferixen les llacunes i tornar a port engrunsats pel ritme de l'havanera.
  
El primer Certamen d'Havaneres es va celebrar del 7 al 14 d'agost de l'any 1955, com a esdeveniment nacional amb l'objecte d'oferir una mostra cultural i musical que servira per a difondre la imatge d'esta ciutat, i cultivar i assentar les bases per a un major progrés i desenvolupament del turisme local, recolzat en l'immillorable clima i en les particularitats del conjunt de platges de Torrevieja.
  
Actualment hi ha dos categories perfectament delimitades en el desenvolupament del certamen d'havaneres: el vessant nacional i, amb el transcurs del temps, l'internacional, que va començar la singladura en la dècada dels 90, a les quals va atorgar el Ministeri de Comerç i Turisme, en la seua XL edició la declaració d'Interés Turístic Internacional. A estes s'ha sumat, des de 1994, el Certamen Nacional d'Havaneres Infantil i Juvenil, que perseguix potenciar, fomentar i alimentar encara més el cant coral en la joventut de Torrevieja.
  
Com a dada rellevant, cal indicar que cors dels cinc continents han participat en el Certamen Internacional d'Havaneres i Polifonia.
  
Es tracta, per tant, d'un certamen que potencia i difon una de les nostres manifestacions culturals més entranyables i profundament arrelada en la sensibilitat de la nostra Comunitat.
  
Per això, a proposta del conseller de Cultura, Educació i Esport i després de la deliberació del Consell de la Generalitat, en la reunió del dia 7 d'octubre de 2005,
  
DECRETE
  
Article únic
  
Concedir la Distinció de la Generalitat Valenciana al Mèrit Cultural al Certamen Internacional d'Havaneres i Polifonia de Torrevieja.
  
Alacant, 7 d'octubre de 2005
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ALEJANDRO FONT DE MORA TURÓN